Cada workshop constarà d'una master class, l'elaboració de propostes individualitzades per a cadascuna de les marques i una reunió de seguiment.
Amb la participació de fins a dues persones de cada empresa, les master class seran també un espai idoni per compartir inquietuds amb les altres marques.
"Arquitecturar" una marca és molt més que dotar-la d'un nom i d'una imatge gràfica.
La proposta de valor que parteix d'una missió diferencial, basada en una visió moderna del món, és un exercici complex que qualsevol marca ha d'afrontar per establir els fonaments i guies del producte, la comunicació, la cultura de l'equip i els valors que transmet.
En aquest workshop veurem com afrontar el repte d'arquitecturar la vostra marca de forma profunda i meditada, per competir al més alt nivell, amb una proposta diferenciada i adaptada als reptes de sostenibilitat globals.
Llicenciat i MBA en Administració d'Empreses a ESADE, i Màster en BA al Babson College de Boston, Marc Morillas és expert en arquitectura de marca i CEO de la prestigiosa agència familiar de branding.
L'experiència professional d'en Marc s'estén a companyies del sector aeronàutic, a la indústria farmacèutica i també en l'àmbit de l'emprenedoria.
Formada per un equip de 90 professionals i amb un abast internacional, Morillas és una de les agències més valorades en construcció de la marca al nostre país.
Els seus projectes per a marques com LVMH, Danone, Grífols o Copa Davis, no tan sols ha estat objecte del reconeixement del mercat, sinó que han valgut premis com ara el "L'Oréal Brandstorm", el "Henkel Innovation Challenge" i molts d'altres.
Una mà amiga que us ajudarà a afrontar adversitats, a definir prioritats, a actuar conjuntament, a evitar incoherències i, sobretot, a aprofitar l'actiu més important: el vostre objectiu"
El disseny de les peces i col·leccions, i la seva producció posterior, conformen un procés que ha d'estar meticulosament organitzat per respondre ràpidament les demandes del mercat sota el paraigües de la marca.
Aquest workshop tractarà sobre com establir un sistema de disseny i producció eficients, que us permetin trencar l'antiga unitat de la temporada per mantenir un alt nivell de reactivitat, sell-through i reduir el risc dels sobrants a final de temporada.
Paolo Riva és un apassionat pel producte i expert en tendències de compra del consumidor.
Va començar la seva carrera professional en l'àmbit de les finances i, després de cursar l'MBA a la SDA Bocconi Business School, va treballar en la indústria de la Moda, tant en segments de mercat de luxe com en tot l'àmbit contemporani.
Més recentment, ha exercit com a CEO de Diane von Fürstenberg i Victoria Beckham.
Des del 2019 és consultor independent i assessor d'empreses de capital privat que van des del món start up fins a grans marques internacionals.
"La coherència del producte, en el temps i al llarg del procés de disseny i desenvolupament, és el punt de partida d'una estratègia de màrqueting atractiva i autèntica"
La venda online ha esdevingut un canvi de paradigma, ja que no tan sols crea un nou canal de vendes, sinó que genera una inesgotable font de dades que poden transcendir a la resta de la companyia, dotant-la d'una estratègia DTC (Direct-to-Consumer) sòlida i orientada a client.
En aquest workshop aprendrem a fer créixer la vostra botiga online de forma coherent, comprenent les bases del que és rellevant, adquirint el nou llenguatge de les dades i les històries que expliquen, i alhora creant un pla de màrqueting digital que dinamitzi les vendes.
Llicenciat en Dret, MBA per EADA i Màster en Gestió Urbanística, Nic Olivé és un apassionat de la innovació a través de la tecnologia, emprenedor i inversor a l'àmbit del comerç electrònic i del Software-as-a-Service.
També va ser Director Global de Retail i membre del Consell d'Administració de Mango.
Fa pocs anys va fundar Pleasepoint, empresa especialitzada en intel·ligència artificial de la que actualment és el Conseller Delegat, un càrrec que compatibilitza amb el d'assessor estratègic a l'àrea de transformació digital de marques de moda independents basades a Barcelona, Milà i Londres.
La seva trajectòria s'estén a l'àmbit inversos com a Investment Partner de "Olivé+Partners".
"El comerç electrònic, el màrqueting digital i la intel·ligència artificial han creat una oportunitat extraordinària per a qualsevol petita empresa de moda independent, en permetre-li portar la seva marca arreu del món i competir així amb grans multinacionals"
La venda online semblava convertir-se en l'enemic del punt de venda físic fa uns anys.
Actualment, ni tan sols les marques natives digitals dubten a l'hora de complementar la seva estratègia de distribució amb botigues físiques.
En aquest workshop revisarem, tant els elements que conformen una experiència de compra satisfactòria, com els nous models de retail físic que han aparegut els darrers anys a nivell global, cada dia més àgils, més flexibles i més sorprenents.
Interiorista i dissenyador industrial de formació, la trajectòria professional de Damián Sánchez està molt vinculada al món de la moda.
Actualment exerceix com a director creatiu a Atrezzo Barcelona, principal empresa europea de marxandatge visual, càrrec que compagina amb un projecte més personal, Alfons & Damián, botiga conceptual creada el 2015 amb el seu amic i també interiorista Alfons Tost.
L'any 2013 va crear A Casa Bianca, una marca de productes artesanals de gran qualitat, manufacturats en petits tallers d'Europa i del Mediterrani.
Durant més de vint anys, Damián va ser director creatiu de Mango i responsable de les seves campanyes de publicitat i comunicació.
"El punt de venda físic és l'experiència de marca, el lloc on hem de conèixer, emocionar, satisfer i generar el sentiment de pertinença.
Una experiència equiparable a un concert en viu"
El correcte finançament de l'empresa és crític per desenvolupar el seu creixement.
Les fonts de finançament alternatives són un nou recurs creixent a Europa per capitalitzar degudament la companyia.
En aquest workshop veurem com es crea un bon sistema de governança i un pla d'inversió adequat, per tal de captar recursos financers bancaris i alternatius, basats en un pla de creixement cimentat en assumpcions sòlides.
MBA per la Columbia Business School i llicenciada en Direcció d'Empreses per la Universitat de Santiago de Compostel·la, Sagra Maceira ha estat la màxima analista en capital a Morgan Stanley i JP Morgan.
Acumula més de vint anys d'experiència en gestió d'inversions en el sector de la moda i productes de luxe.
Va ser coordinadora global de l'equip Retail&Luxury Goods, CEO i directora de la junta de la marca londinenca de moda Amanda Wakeley, consellera delegada de la secció Luxury&Retail de Reig Capital Group, presidenta del Consell d'administració del grup Naga Brands i assessora estratègica d'Omni United.
A més a més, col·labora a Monocle24, la ràdio de la revista Monocle, és coautora del llibre "The Towering World of Jimmy Choo: A Glamorous Story of Power, Profits and the Pursuit of the Perfect Shoe" i copresidenta del consell directiu europeu de Vital Voices Global Partnership, una ONG fundada per Hillary Clinton amb l'objectiu d'invertir i donar suport a les dones líders emergents a escala mundial.
"A l'hora de crear una marca de moda, avui és més important que mai entendre els fonaments bàsics de les finances i prendre bones decisions"
Els mitjans de comunicació i formats de contingut s'han revolucionat en els darrers 15 anys, amb un protagonisme creixent de les xarxes socials i dels nous canals digitals.
Incorporar l'estratègia de comunicació online i fer-la coherent amb la offline és la clau per a un bon creixement orgànic.
En aquest workshop aprendrem a dissenyar una comunicació integral, que aporti nous clients als vostres punts de venda físics i digitals, a partir de la comprensió del mapa de mitjans i formats de comunicació actuals.
Eugenia de la Torriente és directora de Vogue Spain des del febrer del 2017.
És una de les periodistes de moda espanyoles més rellevants tant de l'Estat espanyol com en el pla internacional.
Anteriorment a la seva relació professional amb Vogue, va desenvolupar la seva carrera al diari El País i també va publicar diversos llibres, i impartit classes i conferències en nombroses universitats i institucions acadèmiques.
Com a directora de Vogue Spain, ha dirigit la publicació cap a territoris nous i rellevants, reflectint en tot moment el talent creatiu espanyol i mantenint-se en contacte permanent amb les tendències del nostre temps.
"Vivim un moment de transformació absoluta de la indústria de la moda: el sistema es reinventa i les formes de comunicar es reescriuen.
Un moment històric en què l'impossible esdevé possible".